Barcelona

Para han lain nga kagamit, kitaa an Barcelona (pansayod).

An Barcelona (, ) usá nga syudad ha baybayon han dumagsaan han Espanya. Amo iní an pamunuan ngan gidako-i nga syudad han Komunidad Autonoma han Catalunya ngan an ikaduha nga gidako-i nga syudad ha Espanya.  Upod hin kamolupyohan nga 1.6 ka milyon ha sulod han mga katubtuban han syudad, an urbano nga langyab hiní naabot hin damolaay nga mga hagrani nga mga munisipalidad ha sulod han lalawigan han Barcelona ngan urukyan iní hin mga 4.8 ka milyon nga tawo, nga naghihimo hiní nga ika-unom nga gidamo-i hin molupyo nga langyab ha Unyon Europeo sunod han Paris, han Ruhr nga langyab, han Madrid, ngan han Milan. Usá iní han mga gidako-i nga metropolis ha Dagat Mediteraneo, nahamutang ha baybayon ha butnga han mga ganghaan han mga salog han Llobregat ngan Besòs, ngan ginsasapitan ha katundan han kabugkiran han Serra de Collserola, nga an gihataasi nga bukid hiní 512 ka metros (1,680 ka pye) hin kahitaas.

An Barcelona gintukod nga Romano nga syudad, ngan han Kabutngaay nga Panahon nahimo iní nga pamunuan han Kondado han Barcelona. Sunod hin paghiusa han Ginhadi-an han Aragón, nagpadayon an Barcelona nga importante nga syudad han Korona han Aragón komo sentro hin ekonomiya ngan pagdumarà han Korona ngan pamunuan han Prinsipalidad han Catalunya. An Barcelona mayda riko nga ginbilin ha kultura ngan yanâ usá iní nga importante nga sentro hin kultura ngan usá nga dako nga karadtoan hin turista. Labi na in kilalado an mga ginbuhat nga arkitektura nira Antoni Gaudí ngan Lluís Domènech i Montaner, nga gintigamnan nga mga UNESCO World Heritage Site. An pamunuan han Unyon para han Mediterraneo nahamutang ha Barcelona. Kilalado an syudad han pagbalay hiní han 1992 Summer Olympics ngan mga pankalibotan nga klase hin mga  konperensya ngan mga exposisyon ngan hin damo gihapon nga mga internasyonal nga mga tournament hin paugnat-hin-kusog.

Mga pinambasaran

Probinsya han Barcelona
Catalunya
Espanya